Nýtt þvottaplan Sementsverksmiðjunnar á Akranesi verður tekið í notkun nú um áramótin . Verksmiðjan hefur á undanförnum árum notast við þvottaplan sem staðsett var í framleiðsludeild fyrirtækisins en eftir að framleiðsludeildin var rifin þurfti að bregðast við og byggja nýtt þvottaplan . Þvottaplanið er notað til hreinsunar á sementsflutningabílum fyrirtækisins . Það er útbúið samkvæmt ströngustu kröfum þar sem tryggt er með efnis - og olíuskiljum að engin óhreinindi eða olíur berist út í umhverfið eða í niðurföll og út í sjó . Sementsflutningabílar Sementsverksmiðjunnar eru áberandi í umferðinni og mikilvægt er að þeir séu hreinir og fyrirtækinu til sóma . Kostnaður við byggingu plansins nam um 14 milljónum króna .